คาดประชุม กนง. 9 ก.พ. ยังคงดอกเบี้ยที่ 0.5%
คาดประชุม กนง. 9 ก.พ. ยังคงดอกเบี้ยที่ 0.5% แต่เผชิญแรงกดดันจากเงินเฟ้อ
8 ก.พ. 2565

ศูนย์วิจัยกสิกรไทยประเมินว่า ในการประชุมคณะกรรมการนโยบายการเงิน (กนง.) ในวันที่ 9 ก.พ. นี้ กนง. จะพิจารณาคงอัตราดอกเบี้ยนโยบายที่ 0.50% เพื่อสนับสนุนการฟื้นตัวทางเศรษฐกิจ ที่ได้รับผลกระทบจากโอมิครอนนอกจากนี้ เศรษฐกิจไทยยังคงมีความเปราะบางและคาดว่าจะใช้ระยะเวลาอีกสักระยะหนึ่งกว่าจะฟื้นตัวกลับมาสู่ระดับก่อนวิกฤติโควิด-19อย่างไรก็ดี เศรษฐกิจไทยยังมีความเปราะบางท่ามกลางตลาดแรงงานและกำลังซื้อของประชาชนที่ยังคงอ่อนแรงเนื่องจากได้รับผลกระทบที่ยืดเยื้อจากการแพร่ระบาด ขณะที่ สถานการณ์การแพร่ระบาดยังคงมีความไม่แน่นอนอยู่ ส่งผลให้เศรษฐกิจไทยคาดว่าจะยังไม่สามารถกลับสู่ระดับก่อนวิกฤติโควิด-19 ได้ภายในปีนี้ ดังนั้น มาตรการผ่อนคลายทางการเงินและการคลังที่ต่อเนื่องจึงยังมีความจำเป็นที่ช่วยสนับสนุนการฟื้นตัวของเศรษฐกิจไทยนอกจากนี้ เศรษฐกิจไทยเผชิญความเสี่ยงจากเงินเฟ้อที่เร่งตัวสูงขึ้น ซึ่งจะส่งผลกระทบต่อไปยังกำลังซื้อของผู้บริโภคและอาจเป็นความเสี่ยงหลักของเศรษฐกิจไทยในปีนี้ ราคาสินค้าต่างๆ โดยเฉพาะอย่างยิ่งราคาอาหารสดและพลังงานพุ่งสูงขึ้นอย่างมากตั้งแต่ต้นปีที่ผ่านมา โดยเฉพาะอย่างยิ่งราคาเนื้อหมูในเดือนม.ค. ที่ผ่านมาเพิ่มขึ้นมากกว่า 30% YoY ในขณะที่ ราคาอาหารสดอื่นๆ เช่น ไก่ ไข่ไก่ และกุ้งก็ปรับสูงขึ้นเช่นเดียวกันทั้งนี้ อาหารสดมีสัดส่วนราว 20% ของตะกร้าเงินเฟ้อ ซึ่งราคาอาหารสดที่พุ่งสูงขึ้นจะส่งผลให้ระดับเงินเฟ้อโดยรวมพุ่งสูงขึ้นและกระทบต่อไปยังกำลังซื้อของผู้บริโภคอย่างหลีกเลี่ยงไม่ได้ นอกจากนี้ ราคาพลังงานที่เพิ่มสูงขึ้น ทั้งราคาน้ำมัน แก๊สหุงต้ม และค่าไฟฟ้า จะยิ่งส่งผลกระทบต่อค่าครองชีพของประชาชนเพิ่มเติมอย่างไรก็ดี เงินเฟ้อที่พุ่งสูงขึ้นนั้นเกิดจากปัจจัยด้านอุปทานที่ตึงตัวเป็นหลัก ซึ่งการปรับขึ้นดอกเบี้ยนโยบายอาจไม่ได้ช่วยแก้ปัญหาเงินเฟ้อได้อย่างตรงจุดเท่าใดนัก อีกทั้งจะยิ่งไปบั่นทอนการบริโภคและการลงทุนไปมากกว่าเดิม ดังนั้น คาดว่ากนง. คงจะยังไม่พิจารณาเลือกใช้นโยบายการปรับขึ้นดอกเบี้ยนโยบายเพื่อสกัดกันเงินเฟ้อตามทิศทางธนาคารกลางต่างๆ ทั่วโลก